Viðreisn
Viðreisn er íslenskur stjórnmálaflokkur sem bauð sig fram í fyrsta skipti í Alþingiskosningum 2016. Fyrsti stefnumótunarfundur samtakanna var haldinn 11. júní 2014 en formlegur stofnfundur fór fram í Hörpu þann 24. maí 2016. Benedikt Jóhannesson, útgefandi, er einn af upphafsmönnum samtakanna og er fyrrum formaður flokksins. Hann var lengi vel trúnaðarmaður innan Sjálfstæðisflokksins en skráði sig úr honum til að vinna að stofnun Viðreisnar í kjölfar tillögu ríkisstjórnarinnar um afturköllun aðildarumsóknar að Evrópusambandinu og mótmælunum sem fylgdu henni. Samkvæmt Benedikt má finna innan Viðreisnar fólk sem hefur verið virkt í Sjálfstæðisflokki og Samfylkingunni, auk annarra sem annað hvort tilheyrðu öðrum flokkum eða engum. Núverandi formaður er Þorgerður Katrín Gunnarsdóttir.

Uppreisn - ungliðahreyfing Viðreisnar var stofnuð í maí árið 2016. Hugmyndin var að ungliðar mönnuðu framboðslista Viðreisnar til jafns við þá eldri. 

Samkvæmt stefnuviðmiðum Viðreisnar eru samtökin „nútímalegur, frjálslyndur flokkur sem hefur það að markmiði að berjast fyrir réttlátu samfélagi, stöðugu efnahagslífi og fjölbreyttum tækifærum. Áhersla er lögð á markaðslausnir, vestræna samvinnu, frelsi, jafnrétti og jafnan atkvæðisrétt fyrir alla“.

Formenn

Alþingiskosningar
Viðreisn hlaut 10,5% fylgi í Alþingiskosningunum árið 2016 og 7 þingmenn kjörna. Í kosningunum til Alþingis árið 2017 minnkaði fylgi flokksins niður í 6,7 og hlaut flokkurinn 4 þingmenn kjörna. Í kosningum til Alþingis árið 2021 fékk Viðreisn 8.3% atkvæða, bætti við sig þingmanni og fékk alls 5 þingmenn kjörna.

Borgarstjórnarkosningar
Í sveitarstjórnarkosningunum 2018 í Reykjavík fékk Viðreisn tvo borgarfulltrúa: Þórdís Lóa Þórhallsdóttir og Pawel Bartoszek. Flokkurinn myndaði meirihluta með Samfylkingu, Vinstri grænum og Pírötum. Í sveitarstjórnarkosningunum 2022 náði Pawel Bartoszek ekki kjöri en Þórdís Lóa myndaði meirihluta ásamt Samfylkingu, Pírötum og Framsóknarflokki.

Tilvísanir

Tenglar 
 Heimasíða Viðreisnar
 Viðreisn á Facebook

Íslenskir stjórnmálaflokkar
Stofnað 2016
Viðreisn